


Handlingsplan 2024
Målsetningen for Krødsherad Frivilligsentral
· Frivilligsentralen skal være en møteplass, og den skal bidra til å skape kontakt mellom mennesker. Sentralen skal være et formidlingspunkt for frivillig innsats i nærmiljøet. 
· Innsatsen og tjenestene som ytes gjennom frivilligsentralen skal ikke være en erstatning for lovpålagte oppgaver gitt av det offentlige hjelpeapparatet, men være et supplement. 
· Sentralen skal støtte opp under den frivillige innsatsen som utføres i bygda vår, og ikke starte aktiviteter som kan oppfattes som konkurrerende med andre frivillige organisasjoners aktiviteter. 

Også i 2024 skal det være fokus på å nå ut til Krødsherads innbyggere med ideen bak etableringen av frivilligsentralen. Gjennom aktiv profilering, markedsføring og rekruttering er målet å tydeliggjøre og forankre sentralens plass i det frivillige landskapet i kommunen vår. 

Etablerte aktiviteter som skal videreføres og utvikles i 2024:
· Frivillighetens hus. Videreutvikle frivillighetens hus som en møteplass for mennesker, lag og foreninger. Huset er kommunens eiendom, men disponeres og drives av Frivilligsentralen. Huset er et naturlig knutepunkt for sentralens virksomhet, men skal også i det daglige være et sted hvor mennesker kan møtes.
· Datahjelp. For de som trenger litt hjelp til pc, nettbrett/Ipad eller smarttelefon. Kan organiseres som «stikk innom» til noen fastsatte tider, eller som små temakurs i samarbeid med aktuelle målgrupper. Avhengig av etterspørsel og behov.
· Småjobbsentral. Småjobbsentralen har som formål å formidle mindre og avgrensede arbeidsoppdrag mellom folk som trenger litt praktisk hjelp og bistand, og frivillige som har tid og interesse til å utføre arbeidsoppdragene. Ved større og regelmessige oppdrag vil sentralen kunne formidle kontakt til etablerte profesjonelle vaktmestertjenester.
· Gå – venn/gå – grupper. Å gå tur er folkehelse på sitt beste og billigste. Det er mange helsegevinster ved å gå tur med en gå-venn eller i ei gå-gruppe. Det skaper glede, trivsel og tilhørighet, og du kommer deg ut og i aktivitet. 
· Lesesirkel. Frivilligsentralen har i samarbeid med biblioteket startet lesesirkel. Er du glad i å lese og ønsker å bli med ta kontakt. Vi møtes ca. 1 gang i måneden.
Har du lyst til å diskutere bøker med andre og glad i å lese? Da er en lesesirkel kanskje noe for deg. 
· Skolevenn. Det er viktig i barns oppvekst å bli sett, få anerkjennelse og trygge rammer rundt seg. En Skolevenn er en person som kan være to ekstra øyne og hender, og et ekstra hjerte for barna. Du skal ikke være en ekstra lærer i klassen, men en trygg voksen som er der, for og med elevene.
· Møteplass Krøderen stasjon. Uformelle plasser der folk kan komme sammen er viktige. Det er sosialt, det er hyggelig og det bygger fellesskap. Det er bra for helsa vår. Tilbudet er åpent for alle, og drives av frivillige som har lyst til å bidra. Vi åpner dørene, fyrer i ovnen, koker kaffe og steiker vaffel.
· Frivillighetsfeiring. Et årlig arrangement for å hedre all den flotte jobben som blir gjort på frivillig basis i bygda vår. En naturlig del av arrangementet er å dele ut kommunens frivillighetspris, kulturpris og idrettsstipend. Men dette er også en arena hvor lag og foreninger kan løfte fram og hedre noen av sine frivillige. Et arrangement som vi håper skal skape energi til deltakeren om å fortsatt se verdien og gleden av å bidra i frivillig arbeid. 
· Folkehelsestrategi for Krødsherad Kommune
Sektorleder i livsløp satt ned en tverrfaglig arbeidsgruppe 9/2-23 for å utarbeide et forslag til plan for folkehelse i kommunen i tidsrommet 2024 -2028. Frivilligsentralen har vært en del av denne arbeidsgruppen som har hatt månedlige møter. Ved utgangen av 2023 har gruppen samlet inn og ferdigstilt et oversiktsdokument basert på statistikk. 
Arbeidet videreføres til 2024 med mål om sluttbehandling av planen i kommunestyret 07.11.24
Frivilligsentralens nye satsninger i 2024
· Språkkafè. Vi er mange nasjonaliteter i Krødsherad. Vårt mål er å være med på å skape en inkluderende bygd. Vi tror at en møteplass på tvers av nasjonaliteter er berikende. På frivillighuset på Noresund har vi lokaler som er godt egnet. Har du lyst til å bidra som frivillig? Dette er en fin mulighet til å delta i spennende kulturmøter og bidra med å inkludere nyankomne til bygda vår.
· Møteplass ungdom. I samarbeid med Krødsherad ungdomsråd og velforeningene på Noresund og Krøderen ønsker frivilligsentralen å være med å legge til rette for gode og trygge arenaer hvor ungdom kan møtes og bedrive ulike aktiviteter. Arbeidet startet med et idémøte høsten 2023, og skal følges opp i 2024.
· Middagsutlevering. Kjøkkenet på Kryllingheimen har et ønske om å kunne gi et utvidet tilbud til innbyggere i Krødsherad om varm middag levert hjem på fredager og søndager. Frivilligsentralen har fått forespørsel om å organisere denne ordningen. Dette er et helsefremmende og flott tilbud til hjemmeboende, og sentralen ønsker å engasjere seg for å få dette til. 

Samarbeid med frivilligheten i Krødsherad:
· Sentralen skal ha løpende og god dialog med alle frivillige organisasjoner i Krødsherad.
· Sentralen skal via sine digitale plattformer aktivt markedsføre og profilere arrangementer og aktiviteter som foregår i regi av frivillige organisasjoner i kommunen.
· Sentralen skal søke opp mulige økonomiske støtteordninger, og informere de frivillige organisasjonene om disse. 
· Frivilligsentralen skal tilstrebe å være til stede på arrangementer der det er naturlig for sentralen å delta.

